Í bígerð er viðbygging við Hótel Hamar í Borgarnesi en hótelið hefur verið starfandi við golfvöllinn að Hamri síðan um mitt sumar 2005 . Nú er svo komið að eigendurnir , Hjörtur Árnason og Unnur Halldórsdóttir , telja núverandi húsnæði ekki anna eftirspurn á álagstímum . Nýbyggingin mun auka fjölda gistirýma um ríflega helming , úr 30 herbergjum í 65 . Að auki á að bæta við fundarsal og veitingasal sem staðsettur verður í glerhúsi á efstu hæð hinnar nýju þriggja hæða byggingar . Nýbyggingin mun rísa við austurenda hótelsins og verður tengd núverandi húsnæði með glerbyggingu . Byggingin verður þannig uppbyggð að séð frá bílastæðum mun hún einungis líta út fyrir að vera tveggja hæða en vegna nokkurs halla á lóðinni mun neðsta hæðin á suðurhliðinni í raun bæta við einni hæð neðan við hinar . Byggt verður í þrepum upp á við frá suðri . Í nýbyggingunni munu herbergin verða sunnan megin en þjónusta og þvottahús norðan megin . Að sögn Hjartar Árnasonar hefur hótelið gengið vonum framar í ár og er á undan áætlun í nýtingartölum auk þess sem aukning frá því í fyrra er umtalsverð . Hann segir að viðskiptavinir séu mikið Íslendingar sem komi í golf hjá Golfklúbbi Borgarness , borði síðan á hótelinu og gisti um nóttina . Einnig séu mikið af fyrirtækjum sem nýti sér fundaraðstöðu hótelsins og taki þá jafnvel einn hring á gólfvellinum á milli funda til þess að slaka á . Hjörtur segir að mikil velvilji sé í garð verkefnissins bæði hjá Golfklúbbi Borgarness og hjá Borgarbyggð . Það þurfi að vísu að fara yfir deiliskipulag því samkvæmt núverandi teikningu muni nýbyggingin fara lítið eitt út fyrir lóð hótelsins . Þessi atriði og fleiri munu hafa verið rædd á fundi þann 3. ágúst síðastliðinn . Nýbyggingin er teiknuð af danska arkitektinum Peter Ottosen en byggingartæknin sem notuð er verður sú sama og í Hótel Hamri , en það er ný tækni hönnuð af Guðna Jóhannessyni verkfræðingi og prófessor við Kungliga Tekniska Högskolan í Stokkólmi . Þessi hönnun byggir á stálgrind og samanþjappaðri steinull sem aðal byggingarefnum og býður byggingaraðferðin upp á mikinn byggingarhraða . Til að mynda var núverandi bygging Hamars einungis 110 daga í byggingu eftir að botnplatan hafði verið steypt . Að sögn Hjartar er stefnt er að því að hefja framkvæmdir í haust . “ Já , ef guð og Sparisjóðurinn lofa þá byrjum við á þessu í september og opnum í maí , ” sagði Hjörtur . Byggingin verður boðin út á haustdögum og er áætlað að verkið verði í höndum alverktaka .